b'\n_START_ARTICLE_\nKontu (Kivennapa)\n_START_PARAGRAPH_\nKontu on Kivennavan pit\xc3\xa4j\xc3\xa4\xc3\xa4n kuulunut kyl\xc3\xa4. Se sijaitsee Neuvostoliitolle vuonna 1944 luovutetulla alueella.\n_START_SECTION_\nKonnun kyl\xc3\xa4n historia ennen luovutusta\n_START_PARAGRAPH_\nKonnun kyl\xc3\xa4n maat olivat Kivennavan Linnam\xc3\xa4en pappilan maita ja alueella asuivat pappilan torpparit, jotka suorittivat p\xc3\xa4iv\xc3\xa4t\xc3\xb6it\xc3\xa4 pappilaan. Uuden torpparilain voimaan tultua 1923 Konnun kyl\xc3\xa4n torpparit vapautuivat velvollisuuksistaan ja t\xc3\xa4m\xc3\xa4n j\xc3\xa4lkeen kyl\xc3\xa4 vaurastui ja viljelyspinta-ala kasvoi. Kyl\xc3\xa4ss\xc3\xa4 toimi mylly, jonka yhteydess\xc3\xa4 oli p\xc3\xa4reh\xc3\xb6yl\xc3\xa4._NEWLINE_Kivennavan kirkonkyl\xc3\xa4n hautausmaan tultua t\xc3\xa4yteen Konnun kyl\xc3\xa4\xc3\xa4n, Konnuntienhaaraan perustettiin Kankaan hautausmaa, senaatin tehty\xc3\xa4 asiasta p\xc3\xa4\xc3\xa4t\xc3\xb6ksen 27. hein\xc3\xa4kuuta 1915 . Alueelta siirrettiin pois muutamia m\xc3\xb6kkej\xc3\xa4 uuden hautausmaan tielt\xc3\xa4 ja rakennettiin hautauskappeli, joka valmistui v. 1933. Kappelin alla oli ruumishuone ja kalustovaja. 30-luvulla hautausmaa kunnostettiin ja alueelta kaadettiin monikymmenvuotiset suuret kuuset, hautausmaalle tehtiin hiekoitetut k\xc3\xa4yt\xc3\xa4v\xc3\xa4t ja moniv\xc3\xa4riset kukkaistutukset.'